Nordic Arena

Nordic Arena er et skihoppanlegg i Kandersteg i Sveits. Anlegget ligger like nord for landsbyen og består av tre hoppbakker med størrelse K95 (HS106), K67 (HS74) og K24 (HS27). Det ble åpnet i 1979. De tre hoppbakkene har egne navn, henholdsvis Lötschberg-Schanze, Blümlisalp-Schanze og Bire-Schanze.Skisprungschanzen-Archiv: Kandersteg (besøkt 15. januar 2018)Nordic Arena: Sprungschanzen (besøkt 15. januar 2018) Hoppanlegget brukes under junior-VM og U23-VM på ski 2018.

Historie
Den første hoppbakken i Kandersteg, Lötschbergschanze, ble bygd ved jernbanestasjonen i 1920. Denne bakken var i bruk til 1977, da byggingen av en ny omkjøringsvei gjorde at bakken måtte rives. Kandersteg hadde det sveitsiske mesterskapet i nordiske grener i 1958, 1961 og 1965.Skiclub Kandersteg: Geschichte  (besøkt 3. mars 2017) Det sveitsiske skiforbundet utnevnte i 1977 Kandersteg til nasjonalt senter for nordiske grener,Nordic Arena: Geschichte  (besøkt 3. mars 2017) og et nytt hoppanlegg ble bygd på stedet. Det nye hoppanlegget, med navnet Nationales Nordisches Skizentrum, hadde tre hoppbakker med størrelse K90, K60 og K24, som alle var belagt med plastmatter. Det ble åpnet med et internasjonalt hopprenn 2. september 1979.

Nationales Nordisches Skizentrum hadde i mange år internasjonale hopprenn med god deltakelse i sommersesongen. I 1990 ble anlegget modernisert og fikk blant annet oppdatert bakkeprofil. Det sveitsiske mesterskapet i hopp og kombinert ble for første gang arrangert på plast i Kandersteg i 2003. Stedet hadde renn i Sommer Grand Prix i kombinert i 2004 og 2006.

Etter at bakkesertifikatet for K90-bakken var utløpt, ble hoppanlegget stengt sommeren 2008. I en folkeavstemning 27. november 2009 stemte befolkningen i Kandersteg ja til at kommunen skulle bevilge 1,2 millioner sveitsiske franc til å fornye hoppanlegget. Etter flere år med planlegging tok arbeidet til i mai 2015. Det moderniserte anlegget sto ferdig i juni 2016, og det ble offisielt åpnet under navnet Nordic Arena 1. august 2016.

På skianleggets hjemmeside fortelles det for øvrig at FIS' mektige renndirektør Walter Hofer, som selv ikke har bakgrunn som skihopper, en gang tidlig på 1980-tallet våget seg utfor den minste av hoppbakkene. Han landet på 11,5 meter.

Bakkerekorder
Bakkerekorden i K90-bakken før ombyggingen var 100 meter, satt av Christoph Bieler (Østerrike) under Sommer Grand Prix i kombinert 18. august 2006. I K60-bakken var rekorden 62,5 meter, satt av Stefan Nyffeler og Marco Grigoli (begge Sveits) 26. september 2004.

Gjeldende bakkerekord i K95-bakken er 111 meter, satt av Andreas Schuler (Sveits) 29. januar 2017. I K67-bakken er rekorden 76 meter, satt av Mario Anderegg (Sveits) 9. desember 2017. Bakkerekord i K24-bakken er 28 meter, satt av Björn Fischer (Sveits) 2. oktober 2005.

Bakkerekorder K90/K95
 Dato Navn Lengde 1979  Hansjörg Sumi 92,5 m 1983  Andreas Felder 94 m 1992  Stefan Zünd 94 m 1996  Wolfgang Loitzl 96,5 m 2004  Bernhard Gruber 97,5 m 2004  Rémi Français 99 m 18. august 2006  Christoph Bieler 100 m Dato Navn Lengde 1. august 2016  Michael Hayböck 103 m 1. august 2016  Simon Ammann 103 m 1. august 2016  Tom Hilde 103 m 22. oktober 2016  Tobias Birchler 109 m 22. oktober 2016  Pascal Kälin 110 m 21. januar 2017  Andreas Schuler 111 m

Referanser

Offisielt nettsted
Nordic Arena

Kategori:Hoppbakker i Sveits
Kategori:Bern (kanton)
Kategori:Byggverk fullført i 1979
Kategori:1979 i Sveits